CELEX: 32022R0980
Language: mt
Date: 2022-06-23 00:00:00
Title: Regolament ta’ Implimentazzjoni tal-Kummissjoni (UE) 2022/980 tat-23 ta’ Ġunju 2022 li jemenda r-Regolament ta’ Implimentazzjoni (UE) Nru 75/2013 fir-rigward tad-dazji addizzjonali tal-importazzjoni fis-settur taz-zokkor

24.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 167/91
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/980
         tat-23 ta’ Ġunju 2022
         li jemenda r-Regolament ta’ Implimentazzjoni (UE) Nru 75/2013 fir-rigward tad-dazji addizzjonali tal-importazzjoni fis-settur taz-zokkor
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 182(4) tiegħu,
         Billi:
         
                     (1)
                  
                  
                     L-Artikolu 36 tar-Regolament tal-Kummissjoni (KE) Nru 951/2006 (2) jipprevedi dazji addizzjonali tal-importazzjoni għal ċerti prodotti fis-settur taz-zokkor.
                  
               
                     (2)
                  
                  
                     Minħabba l-kundizzjonijiet u t-tbassir tas-suq li kien hemm dak iż-żmien, ir-Regolament ta’ Implimentazzjoni tal-Kummissjoni (UE) Nru 75/2013 (3) kien jipprevedi li d-dazji addizzjonali tal-importazzjoni ma kellhomx japplikaw għal għadd ta’ prodotti taz-zokkor qabel it-30 ta’ Settembru 2015. Peress li l-kundizzjonijiet tas-suq li kien hemm dak iż-żmien ma nbidlux b’mod sostanzjali wara dik id-data, ir-Regolament ta’ Implimentazzjoni tal-Kummissjoni (UE) Nru 1278/2014 (4) estenda dak il-perjodu sat-30 ta’ Settembru 2017 u r-Regolament ta’ Implimentazzjoni tal-Kummissjoni (UE) 2017/1409 (5) estendieh ulterjorment sat-30 ta’ Settembru 2022.
                  
               
                     (3)
                  
                  
                     Skont l-Artikolu 182(2) tar-Regolament (UE) Nru 1308/2013, ma għandhomx jiġu imposti dazji addizzjonali ta’ importazzjoni fejn l-importazzjonijiet ma jkunux mistennija jfixklu s-suq tal-Unjoni, jew fejn l-effetti jkunu sproporzjonati għall-objettiv maħsub. Filwaqt li jitqiesu l-prinċipji fundamentali tas-swieq taz-zokkor tad-dinja u tal-Unjoni, l-importazzjonijiet ta’ prodotti taz-zokkor soġġetti għad-dazju tal-importazzjoni previsti fit-Tariffa Doganali Komuni aktarx li se jibqgħu ma jfixklux is-suq tal-Unjoni. Għaldaqstant, jenħtieġ li ma japplika l-ebda dazju addizzjonali għal dawk l-importazzjonijiet, sakemm is-sitwazzjoni tas-suq ma tinbidilx b’mod sinifikanti.
                  
               
                     (4)
                  
                  
                     Għalhekk, il-perjodu li matulu d-dazji addizzjonali tal-importazzjoni ma japplikawx għal għadd ta’ prodotti taz-zokkor, previsti fl-Artikolu 1 tar-Regolament ta’ Implimentazzjoni (UE) Nru 75/2013, jenħtieġ li jiġi estiż.
                  
               
                     (5)
                  
                  
                     Għaldaqstant jenħtieġ li r-Regolament ta’ Implimentazzjoni (UE) Nru 75/2013 jiġi emendat kif xieraq.
                  
               
                     (6)
                  
                  
                     Fl-interess taċ-ċertezza legali, jenħtieġ li dan ir-Regolament japplika mill-jum wara dak tal-iskadenza tal-perjodu previst fl-Artikolu 1 tar-Regolament ta’ Implimentazzjoni (UE) Nru 75/2013.
                  
               
                     (7)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            Fl-Artikolu 1 tar-Regolament ta’ Implimentazzjoni tal-Kummissjoni (UE) Nru 75/2013, id-data “30 ta’ Settembru 2022” tiġi sostitwita bid-data “30 ta’ Settembru 2027”.
         
         
            Artikolu 2
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Ottubru 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-23 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament tal-Kummissjoni (KE) Nru 951/2006 tat-30 ta’ Ġunju 2006 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 318/2006 dwar il-kummerċ ma’ pajjiżi terzi fis-settur taz-zokkor (ĠU L 178, 1.7.2006, p. 24).
         
            (3)  Ir-Regolament ta’ Implimentazzjoni tal-Kummissjoni (UE) Nru 75/2013 tal-25 ta’ Jannar 2013 li jidderoga mir-Regolament (KE) Nru 951/2006 fir-rigward tal-applikazzjoni ta’ prezzijiet rappreżentattivi u dazji addizzjonali tal-importazzjoni ta’ ċerti prodotti tas-settur taz-zokkor, u li jħassar ir-Regolament ta’ Implimentazzjoni (UE) Nru 892/2012 li jistabbilixxi l-prezzijiet rappreżentattivi u l-ammonti tad-dazji addizzjonali għall-importazzjoni ta’ ċerti prodotti tas-settur taz-zokkor għas-sena tas-suq 2012/2013 (ĠU L 26, 26.1.2013, p. 19).
         
            (4)  Ir-Regolament ta’ Implimentazzjoni tal-Kummissjoni (UE) Nru 1278/2014 tal-1 ta’ Diċembru 2014 li jemenda r-Regolamenti (KE) Nru 967/2006, (KE) Nru 828/2009, (KE) Nru 891/2009 u r-Regolament ta’ Implimentazzjoni (UE) Nru 75/2013 (ĠU L 346, 2.12.2014, p. 26).
         
            (5)  Ir-Regolament ta’ Implimentazzjoni tal-Kummissjoni (UE) 2017/1409 tal-1 ta’ Awwissu 2017 li jemenda r-Regolament ta’ Implimentazzjoni tal-Kummissjoni (UE) Nru 75/2013 u r-Regolament tal-Kummissjoni (KE) Nru 951/2006 f’dak li għandu x’jaqsam mad-dazji addizzjonali tal-importazzjoni fis-settur taz-zokkor u mal-kalkolu tal-kontenut tas-sukrożju fl-isoglukożju u f’ċerti ġuleppijiet (ĠU L 201, 2.8.2017, p. 21).